DECRETO 452/2003, do 26 de decembro, polo que se declara a urxente ocupación, para efectos de expropiación forzosa, polo Concello de Arteixo, dos bens e dereitos necesarios para a realización das obras do proxecto de beirarrúas da marxe esquerda da estrada provincial 0507 desde A Ermida á Pertegaza (Lañas).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 15/01/2004

O Concello de Arteixo, en sesión do día catro de setembro de dous mil tres, aprobou o proxecto de beirarrúas da marxe esquerda da estrada provincial 0507 desde A Ermida á Pertegaza (Lañas) e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Por parte do Concello de Arteixo foi remitida a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Administración Local o día doce de decembro de dous mil tres.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Administración Local o día tres de decembro de dous mil tres.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala o concello, a actuación é necesaria para dotar de beirarrúas e servicios urbanísticos un tramo da vía no que se concentra un gran tránsito tanto de vehículos como peonil, sendo cada vez máis intenso debido ó crecemento dos núcleos de poboación cos que esta comunica, e no que se están a producir altos índices de sinistralidade e atropelos, que se verían reducidos coa dotación das beirarrúas, supresión de barreiras arquitectónicas e cunha boa sinalización e iluminación pública.
A competencia para a declaración da urxente ocupación correspóndelle ó Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día vinteseis de decembro de dous mil tres,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a
urxente ocupación, polo Concello de Arteixo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de beirarrúas da marxe esquerda da estrada provincial 0507 desde A Ermida á Pertegaza (Lañas), debendo, de se-lo caso, unha vez ocupados os terreos necesarios, obte-las autorizacións que fosen necesarias dos organismos competentes, con carácter previo ó inicio das obras.
Santiago de Compostela, vinteseis de decembro de dous mil tres.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local